CELEX: 32022D0178
Language: et
Date: 2022-02-08 00:00:00
Title: Nõukogu otsus (EL) 2022/178, 8. veebruar 2022, millega tunnistatakse otsus (EL) 2016/394 nõukogus kokku tulnud liikmesriikide valitsuste esindajate nimel kehtetuks

10.2.2022   
               
               
                  ET
               
               
                  Euroopa Liidu Teataja
               
               
                  L 29/8
               
            
         NÕUKOGU OTSUS (EL) 2022/178,
         8. veebruar 2022,
         millega tunnistatakse otsus (EL) 2016/394 nõukogus kokku tulnud liikmesriikide valitsuste esindajate nimel kehtetuks
         EUROOPA LIIDU NÕUKOGU,
         võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000, (1) nii nagu seda on viimati muudetud, eriti selle artikli 96 lõike 2 punkti a neljandat lõiku,
         võttes arvesse nõukogus kokku tulnud liikmesriikide valitsuste esindajate sisekokkulepet AKV-EÜ partnerluslepingu rakendamiseks võetavate meetmete ja järgitavate menetluste kohta (2) ning eriti selle artiklit 3 ja lisa,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahelise partnerluslepingu, millele on alla kirjutatud 23. juunil 2000 Cotonous, nii nagu seda on viimati muudetud, artikli 96 kohased konsultatsioonid Burundi Vabariigiga viidi lõpule nõukogu otsusega (EL) 2016/394 (3). Komisjoni ettepanekul ja kokkuleppel liidu välisasjade ja julgeolekupoliitika kõrge esindajaga (edaspidi „kõrge esindaja“) võeti kõnealuse otsuse lisas nimetatud asjakohased meetmed.
                  
               
                     (2)
                  
                  
                     Üldiselt andis rahumeelne poliitiline protsess, mis sai võimalikuks pärast 2020. aasta mais toimunud üldvalimisi, Burundi elanikkonnale uut lootust ning pakkus riigile ja selle partnerlussuhetele uusi võimalusi.
                  
               
                     (3)
                  
                  
                     Liit on pärast seda nii tunnustanud Burundi valitsuse tegevust inimõiguste, hea valitsemistava ja õigusriigi valdkonnas kui ka kiitnud heaks valitsuse tegevuskavas nende valdkondade edasiarendamiseks võetud kohustused.
                  
               
                     (4)
                  
                  
                     On loodud valitsus, kes on pühendunud riigi arenguks ja stabiilsuseks vajalikele reformidele, ning nõukogu otsuses (EL) 2016/394 sätestatud kohustuste täitmisel on saavutatud edu.
                  
               
                     (5)
                  
                  
                     Komisjoni hinnangul, mida toetab kõrge esindaja, ei ole otsuse (EL) 2016/394 vastuvõtmise tinginud ja nimetatud otsuses esitatud põhjendused enam asjakohased. Nimetatud otsus tuleks seetõttu nõukogus kokku tulnud liikmesriikide valitsuste esindajate nimel liikmesriikide pädevusse kuuluvates küsimustes kehtetuks tunnistada.
                  
               
                     (6)
                  
                  
                     Burundi probleemid inimõiguste, hea valitsemistava ja õigusriigi valdkonnas ei ole lahenenud ning riigi ametivõimud peavad tegema edasisi edusamme, muu hulgas tegevuskava rakendamisel ning jätkuva ELi ja Burundi vahelise poliitilise dialoogi raames.
                  
               
                     (7)
                  
                  
                     Burundi olukord on endiselt ebakindel ning riigi reformi- ja arengukava rakendamiseks on ametivõimudel vaja rahvusvaheliste partnerite toetust.
                  
               
                     (8)
                  
                  
                     Liit ja liikmesriigid peaksid teiste rahvusvaheliste partneritega toetama Burundi ametivõimude käimasolevat tegevust demokraatlike institutsioonide stabiliseerimisel ja kindlustamisel, inimõiguste, hea valitsemistava ja õigusriigi edendamisel ning nende valdkondade edasiarendamiseks vastuvõetud tegevuskavas võetud kohustuste täitmisel,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsus (EL) 2016/394 tunnistatakse nõukogus kokku tulnud liikmesriikide valitsuste esindajate nimel liikmesriikide pädevusse kuuluvates küsimustes kehtetuks.
         
         
            Artikkel 2
            Komisjon teatab nõukogus kokku tulnud liikmesriikide valitsuste esindajate nimel Burundile otsuse (EL) 2016/394 kehtetuks tunnistamisest.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 8. veebruar 2022
            
               
                  Nõukogu nimel
               
               
                  eesistuja
               
               J.-Y. LE DRIAN
            
         
         
            (1)  EÜT L 317, 15.12.2000, lk 3.
         
            (2)  EÜT L 317, 15.12.2000, lk 376.
         
            (3)  Nõukogu 14. märtsi 2016. aasta otsus (EL) 2016/394, millega lõpetatakse ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahelise partnerluslepingu artikli 96 kohane nõupidamine Burundi Vabariigiga (ELT L 73, 18.3.2016, lk 90).